Naledi Pandor

**Grace Naledi Mandisa Pandor** (o pele a neng a fana ka **Matthews**; a tshotswe ka Morul

e a le malatsi a supa ngwaga wa 1953) ke mopolotiki wa kwa Aforika Borwa, morutunsthi le moithuti o o berekileng e le tona wa mafatshe a sele go tswa ka 2019 go tsena 2024. O berekile gape e le mopalamente wa African National Congress (ANC) go tswa ka 1994 go tsena 2024.

O tsholetswe kwa Durban, Pandor o feditse sekolo se segolwane kwa Botswana. O ithutetse go nna morutabana, a ruta mo dikolong di le mmalwa le tsa ithutelo ditiro, fa a tsweletse a ithutela di degree tse di farologaneng go tswa mo dikolong tse dikgolwane tsa ithutelo ditiro. Pandor o nnile mopalamente ka 1994. Morago o ne a nna mothusa motlhokomedi mogolo wa ANC ka 1995. O ne a tlhophiwa go nna mothusa modulasetilo wa khanele ya dikgaolo ka 1998 a nna modulasetilo wa yone ka 1999.

O nnile tona e le lantlha ka 2004, morago ga tautona Thabo Mbeki a sena go mo tlhoma tona wa thuto. O ne a nna mo mannong ao le ka puso ya ga Kgalema Motlanthe. Tautona o mosha Jacob Zuma o ne a mmaya mo maemong a tona wa maranyane le botegeniki ka 2009. O berekile mo mameong ao go fitlhelela a tlhomiwa tona wa tsa magae ka 2012. O ne a boela maemo a tona wa maranyane le botegeniki ka 2014 go fitlhelela ka 2018, fa a nna tona wa thuto e kgolwane mo matonenga  ntlha a ga tautona Cyril Ramaphosa. Morago ga ditlhopho tsa 2019, Pandor o ne a supiwa fa go na le kgonagalo ya gore a nne ntlhopheng wa mothusa tautona wa Aforika Borwa. mme o ne a tlhomiwa tona wa mafatshe a sele. Pandor o ne a emela ditlhopho gape tsa bopalamente ka 2024 mme a retelelwa ke go iponela tlhopho.

## Botshelo jwa a le mmotlana le thuto
Grace Naledi Mandisa Matthews o tshotswe ka Morule a le malatsi a supa ngwaga wa 1953 kwa Durban, Natale, e le ngwana wa ga Regina Thelma (o o tlhokafetseng ka 2002) le Joe Matthews (o o tshotsweng ka 1919 a tlhokafala ka 2010), mopolotiki le molweladitshwanelo kgatlhanong le puso ya tlhaolelel,le morwa morutuntshi Z.K Matthews (o o tshostweng ka 1901 a tlhokafala ka 1968). O tsene sekolo se sebotlana le se segolwane kwa Botswana. O ne a aloga ka matrc go tswa kwa Gaborone Secondary School. Ka dingwaga tsa 1973 go tsena 1977, o ne a aloga ka setlanakana sa thuto e e tsweletseng le degree go tswa kwa University of Swaziland le University of Botswana ka tatelano. O ne a ya moseja a ya go dira diploma ya thuto le MA degree go stwa kwa University of London ka 1978 go tsena 1979.

Pandor o na le diploma ya thuto e kgolwane, tsamaiso le boteledipele go tswa kwa Byrn Mawr Programme ka 1992, morago a ikwadisa kwa Harvard Kennedy School go dira diploma tsa boeteledipele jwa ditlhabololo ka 1997. O dirile MA degree ya diteme kwa University of Stellenbosch ngwaga one oo. Pandor o dirile PhD ya thuto kwa University of Pretoria ka 2019, ka tshekatsheko e e neng e filwe setlhogo sa "boreo jwa phetogo mo thutong e kgolwane mo pusong ya morago ga ya tlhaolele mo Aforika Borwa."

## Tiro ya Borutabana
Pandor o nnile morutabana kwa Ernest Bevin School kwa London ka 1980. O ne a thapiwa e le morutabana kwa Gaborone go tswa ka 1981 go tsena 1984, le e le morutuntshi kwa Taung College of Education go tswa ka 1984 go tsena 1986. Pandor o berekile e le morutuntshi mogolo ka Sekgoa kwa University of Bophuthatswana go tswa ka 1986 go tsena 1989, le e le morutuntshi-moithuti mo lenaneong la kemo nokeng ya barutuntshi kwa University of Cape Town ka 1989 go tsena 1994.

Fa a le kwa University of Bophuthatswana, Pandor o ne a bereka e le modulasetilo wa lekgotla la babereki ka ngwaga wa 1988 go tsena 1990. O ne a thapiwa e le modulasetilo wa komiti ya Kapa Bophirima la komiti ya lefatshe ya thuto ka 1991, a bereka mo maemong a o go fitlhelela 1993. Ka nako eo gape, e ne e le bontlha jwa komiti ya thuto ya Kapa Bophirima.

Fa godimo ga foo, Pandor e ne e le modulasetilo wa lekalana la ANC la Athlone, fa a bereka e le moeteledipele wa lekgotla la Desomond Tutu le letlole la kago ya sekolo sa Kapa Bophirima.

Go tswa ka 1992 go tsena 1995, o ne a bereka e le mothusa moeteledipele wa letlole la dithuso tsa madi tsa dikolo tse dikgolwane. Morago o ne a nna moeteledipele wa letlole leo. E ne e le mothusa modulasetilo wa lekgotla le le kopaneng la thuto ka 1993 go tsena 2001.

E ne e le mogokgo wa Cape Technikon go tswa ka 2002 go tsena 2004. Ka nako eo gape, e ne e le leloko la khansele e e laolang University of Fort Hare.

## Metswedi